19 വര്ഷം ഒളിവിലായിരുന്ന ഹിസ്ബുള് മുജാഹിദ്ദീന് ഭീകരന് ജമീലിനെ അറസ്റ്റ് ചെയ്ത് ജമ്മുകശ്മീര് പോലീസ് 11 ദിവസത്തിനുള്ളില് പിടിയിലായത് വര്ഷങ്ങളായി ഒളിവിലായിരുന്ന 4 ഭീകരവാദികള് ശ്രീനഗര്: 19 വര്ഷമായി ഒളിവിലായിരുന്ന ഹിസ്ബുള് മുജാഹിദ്ദീന് ഭീകരന് ജമീലിനെ പിടികൂടി ജമ്മു കശ്മീര് പോലീസ്. കിഷ്ത്വാറിലെ കുന്ദ്വാര് ചത്രൂവില് നിന്നാണ് ദുല്ല എന്ന ജമീലിനെ പോലീസ് പിടികൂടിയത്. റിയാസി ജില്ലയിലെ അര്ണസ് സ്വദേശിയായ ഗുലാം ബക്കര്വാളിന്റെ മകനാണ് ജമീല്. ഹിസ്ബുള് മുജാഹിദ്ദീനുമായി ബന്ധപ്പെട്ട് 2002 ല് രജിസ്റ്റര് ചെയ്ത കേസിലെ പ്രതിയാണ് ജമീല്. ഇത് കൂടാതെ ആര്പിസി സെക്ഷന് 120 ബി , 435 , ആയുധ നിയമം സെക്ഷന് 727 എന്നിവ പ്രകാരം ചത്രൂ പോലീസ് സ്റ്റേഷനിലും കേസ് രജിസ്റ്റര് ചെയ്തിട്ടുണ്ട്. കഴിഞ്ഞ 19 വര്ഷങ്ങളായി ജമ്മു കശ്മീര് പോലീസിന്റെ കണ്ണ് വെട്ടിച്ചാണ് ജമീല് ജീവിച്ചത്. എന്നാല് കുറച്ച് ദിവസങ്ങള്ക്ക് മുന്പ് പോലീസിനു ലഭിച്ച രഹസ്യ വിവരത്തിന്റെ അടിസ്ഥാനത്തില് ജമീലിനായി പോലീസ് പ്രത്യേക സംഘം രൂപീകരിച്ച് പരിശോധന ആരംഭിച്ചു . തുടര്ന്ന് ചത്രൂ പോലീസ് ഇന്സ്പെക്ടര് സന്ദീപ് പരിഹാറിന്റെ നേതൃത്വത്തിലുള്ള സംഘമാണ് ജമീലിനെ പിടികൂടി അറസ്റ്റ് ചെയ്തത്. ഇക്കഴിഞ്ഞ 11 ദിവസത്തിനുള്ളില് ഭീകരര്ക്ക് ശക്തമായ തിരിച്ചടി നല്കാന് കശ്മീര് പോലീസിനു കഴിഞ്ഞിട്ടുണ്ട് . സെപ്റ്റംബര് 17 ന് ജമ്മു കശ്മീര് പോലീസ് കിഷ്ത്വാറിലെ മര്വയില് നിന്ന് അബ്ദുള് ഗനി എന്ന മുന് ഭീകരനെ അറസ്റ്റ് ചെയ്തിരുന്നു. ഗനിയും കഴിഞ്ഞ 20 വര്ഷമായി ഒളിവിലായിരുന്നു .അതിനു മുന്പ് സെപ്റ്റംബര് 15 ന്, മറ്റൊരു മുന് ഭീകരനായ നസീര് അഹ്മദിനെ 12 വര്ഷത്തെ നീണ്ട തിരച്ചിലിനൊടുവില് അറസ്റ്റ് ചെയ്തു. നേരത്തെ, ജൂലൈ 6 ന്, 13 വര്ഷം മുമ്ബ് ഫയല് ചെയ്ത കേസിലെ പ്രതി കിഷ്ത്വാറിലെ തത്താനി സ്വദേശിയായ നയീം അഹമ്മദിനെ കിഷ്ത്വാര് പോലീസ് അറസ്റ്റ് ചെയ്തിരുന്നു.